Diari Oficial de la Generalitat Valenciana


Sumari del DOGV 8055, del 05-06-2017 (2017/4923)

ORDRE 12/2017, de 31 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions de l'Institut Valencià de Competitivitat Empresarial (IVACE), dirigides a la dinamització territorial per a una nova indústria sostenible a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/05/31/12/dof/vci/html**

### Dades del document

Número de DOGV
:   8055

Data del DOGV
:   05-06-2017

Secció del DOGV
:   I. DISPOSICIONS GENERALS

Número del document
:   2017/4923


Data del document
:   31-05-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 12/2017, de 31 de maig, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions de l'Institut Valencià de Competitivitat Empresarial (IVACE), dirigides a la dinamització territorial per a una nova indústria sostenible a la Comunitat Valenciana. [2017/4923]  
ÍNDEX  
  
Preàmbul  
Títol I. Disposicions generals  
Article 1. Objecte  
Article 2. Modalitat d'ajuda  
Article 3. Convocatòria i procediment de concessió  
Article 4. Requisits de les entitats beneficiàries  
Article 5. Sol·licituds  
Article 6. Ordenació i instrucció  
Article 7. Comissió d'avaluació  
Article 8. Resolució de la convocatòria  
Article 9. Obligacions de les entitats beneficiàries  
Article 10. Modificació de la subvenció i reintegrament de les subvencions concedides  
Article 11. Acumulació de subvencions  
Article 12. Entitats col·laboradores  
Article 13. Subcontractació  
Article 14. Justificació de les subvencions  
Article 15. Pagament de les subvencions. Bestretes  
Article 16. Control i verificació  
Títol II. Subvencions per a projectes de dinamització territorial per a una nova indústria sostenible (DINAMITZA-CV).  
Article 17. Objectiu  
Article 18. Requisits dels projectes objecte d'ajuda i tipologia d'actuacions  
Article 19. Despeses subvencionables  
Article 20. Quantia de les subvencions  
Article 21. Criteris d'avaluació de sol·licituds  
Disposició addicional  
Única. No-incidència econòmica  
Disposicions finals  
Primera. Desplegament i execució  
Segona. Entrada en vigor  
  
  
PREÀMBUL  
  
La Conselleria d'Economia Sostenible, Sectors Productius, Comerç i Treball té entre els seus objectius estratègics el foment de les activitats d'investigació, desenvolupament i innovació a la Comunitat Valenciana, amb l'impuls de la inversió privada en R+D i en innovació, l'evolució dels sectors productius i la creació d'ocupació estable i de qualitat en les empreses, a través de l'adopció de mesures que permeten incrementar la productivitat d'aquestes mitjançant la millora dels seus nivells d'innovació, tot per afavorir al mateix temps la consecució d'un impacte positiu en termes socials, econòmics, mediambientals i d'ocupació a la Comunitat Valenciana, açò és, contribuint de manera objectiva a millorar l'estat de benestar i la sostenibilitat del conjunt de la nostra societat.  
  
La millora en els nivells d'innovació de les empreses constitueix un requisit per a la supervivència i creixement d'aquestes; el desenvolupament de la societat del coneixement suposa canvis en les formes de producció, comercialització i gestió, i l'aparició de noves oportunitats empresarials en resposta als canvis socials i econòmics.  
Les associacions de caràcter empresarial i innovador de la Comunitat Valenciana constitueixen un dels millors vehicles de desplegament territorial de les polítiques de suport al desenvolupament d'un teixit productiu més innovador i alineat a les necessàries tendències de digitalització de la indústria que hem d'afrontar en els pròxims anys. Associacions empresarials sectorials, agrupacions empresarials innovadores, parcs científics, actors territorials d'innovació o cambres de comerç constitueixen un canal de comunicació permanent entre empreses i agents de generació de coneixement científic i tecnològic. En aquest sentit, a través de l'efecte multiplicador del teixit associatiu empresarial i innovador d'aquesta Comunitat es pretén impulsar la dinamització del territori perquè la reindustrialització siga més efectiva i al mateix temps es dirigisca cap a un nou model d'indústria intel·ligent, sostenible i integrador enfocat al model d'indústria 4.0 i nova indústria sostenible, que es va configurant com una necessitat d'interés general. Aquests mateixos objectius ja es preveuen en el Pla Estratègic de Subvencions de la Conselleria d'Economia Sostenible, Sectors Productius, Comerç i Treball 2016-2018, aprovat per Resolució de 6 de juny de 2016, del titular d'aquesta Conselleria, i en l'Estratègia d'Especialització Intel·ligent de la Comunitat Valenciana (RIS3 CV); així mateix, es fa constar que la present norma està inclosa com una de les iniciatives reglamentàries a tramitar per aquesta Conselleria en el marc del Pla Normatiu de l'Administració de la Generalitat 2017, aprovat per l'Acord del Consell de 17 de febrer de 2017.  
Les mesures proposades en aquesta Ordre, alineades amb les prioritats previstes en el marc de la RIS3 CV, han de potenciar la difusió i sensibilització de les empreses amb el concepte d'indústria 4.0 i la nova indústria sostenible promovent l'arrancada de línies de cooperació estables entre aquestes i els agents de l'oferta científica i tecnològica, al mateix temps que han d'impulsar el disseny i la posada en marxa de plataformes d'informació avançades i l'accés a noves oportunitats a través d'iniciatives nacionals i europees d'interés.  
Amb aquesta ordre s'estableixen les bases per a la concessió de subvencions per l'IVACE davall els principis d'objectivitat, transparència, eficàcia i eficiència, i es dóna compliment al que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
A aquestes bases de convocatòria, pel seu caràcter de subvenció, se'ls aplica la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i -en els preceptes que siga aplicable- la Llei 38/2003, de 17 de novembre, general de subvencions i el Reial decret 887/2006, de 21 de juliol, pel qual s'aprova el Reglament de la Llei general de subvencions. En el cas que les subvencions estiguen finançades per fons de la Unió Europea, cal ajustar-se a allò que s'ha disposat per la normativa comunitària sobre els procediments de concessió i control, i també sobre reintegraments i sancions; en aquest supòsit, s'aplica el Reglament (UE) núm. 1303/2013 del Parlament Europeu i del Consell de 17 de desembre de 2013 pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006 del Consell, o normativa que el puga substituir.  
La concessió de les subvencions s'acull al Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352 de 24.12.2013).  
Per tot això, en el marc de les competències que amb caràcter exclusiu es reconeixen a la Generalitat en l'article 49.1.3a i 7a, i en l'article 52.1 de l??Estatut d'Autonomia de la Comunitat Valenciana, i de conformitat amb el que disposa el mencionat article 165.1 de la Llei 1/2015, de 6 de febrer, de la Generalitat, en relació amb l'article 8 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i les competències atribuïdes pel Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE) aprovat per Decret 4/2013, de 4 de gener, del Consell, tot després d'haver emés un informe l'Advocacia General de la Generalitat i la Intervenció Delegada, després dels tràmits d'audiència pertinents, i conformement amb el Consell Jurídic Consultiu,  
  
  
ORDENE  
  
TÍTOL I  
Disposicions generals  
  
Article 1. Objecte  
La present ordre estableix les bases reguladores per a la concessió per l'Institut Valencià de Competitivitat Empresarial (d'ara en avant, IVACE) de subvencions a projectes de dinamització territorial per a una nova indústria sostenible que es puguen emmarcar entre els prevists en el títol II d'aquesta ordre.  
  
Article 2. Modalitat d'ajuda  
De conformitat amb el que estableix l'article 2 de la Llei 38/2003, de 17 de novembre, general de subvencions, les ajudes es concedeixen amb la modalitat de subvenció.  
  
Article 3. Convocatòria i procediment de concessió  
1. El procediment per a la concessió de les subvencions és el de concurrència competitiva, d'acord amb el que estableix l'article 164 de la Llei 1/2015, de 6 de febrer de la Generalitat, i l'article 22 de la Llei 38/2003, general de subvencions, d'acord amb els principis de publicitat, transparència, igualtat i no discriminació; i s'ha d'iniciar d'ofici mitjançant convocatòria de la Presidència de l'IVACE, entitat a què correspon la gestió d'aquesta.  
Les convocatòries poden establir la realització de diversos procediments de selecció successius al llarg d'un exercici pressupostari, i en aquelles ha de concretar-se necessàriament el nombre de resolucions que han de recaure, l'import màxim a atorgar, el termini màxim de resolució de cada un dels procediments -que en cap cas podrà excedir sis mesos- i el termini en què han de presentar-se les sol·licituds. La seua regulació s'ajustarà en tot cas al que estableix l'article 59.5 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol; en el cas que durant un període no s'esgote l'import màxim previst, la quantitat no aplicada passa íntegrament al període següent, i així successivament.  
  
2. Les convocatòries han de contindre, almenys, el que estableix l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. El text íntegre de les convocatòries es remetrà a la Base de Dades Nacionals de Subvencions, i un extracte d'aquestes es publicarà en el Diari Oficial de la Generalitat Valenciana (DOGV).  
  
Article 4. Requisits generals de les entitats beneficiàries  
1. Poden acollir-se a aquestes subvencions:  
a) Entitats sense ànim de lucre -públiques o privades- amb personalitat jurídica pròpia i seu a la Comunitat Valenciana, que de forma habitual presten serveis a les pimes en matèria de suport a la innovació i a la modernització en les seues diverses formes i així s'arreplegue en els estatuts.  
b) Agrupacions d'entitats de les definides en el subapartat anterior, o d'aquestes amb empreses que tinguen la seua seu social o establiment productiu a la Comunitat Valenciana i que exercisquen activitat industrial o de serveis a la indústria.  
c) Entitats jurídiques amb seu a la Comunitat Valenciana que gestionen clústers empresarials, que tinguen la condició d'agrupació empresarial innovadora segons la definició de l'apartat 92 de l'article 2 del Reglament (UE) núm. 651/2014, de la Comissió de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (Do L 187 de 26.06.2014).  
Les respectives convocatòries han de concretar la tipologia de beneficiaris d'entre les especificades anteriorment en funció de les actuacions subvencionables.  
2. No poden obtindre la condició de beneficiàries:  
a) Les persones físiques o jurídiques en les quals concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions.  
b) Els centres tecnològics i universitats.  
c) Les empreses excloses en l'àmbit d'aplicació (article 1) del Reglament (CE) NÚM. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les Ajudes de minimis, concretament i sense perjudici del que estableix l'apartat 2 d'aquesta disposició, les empreses que:  
Operen en els sectors de la pesca i l'aqüicultura regulats pel Reglament (CE) núm. 104/2000 del Consell (DO L17, de 21.01.2000, p. 22).  
  
Estiguen dedicades a la producció primària de productes agrícoles.  
3. Quan el projecte siga presentat per una agrupació sense personalitat jurídica tindran la consideració de beneficiàries totes les sol·licitants que hi participen. Es considera en aquest supòsit la presentació d'un projecte per dues o més sol·licitants sense que entre elles existisca nexe jurídic i sense perjudici que una de les participants siga la que assumisca la coordinació entre aquelles i davant l'IVACE. En aquest cas han de fer-se constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, i també l'import de subvenció a aplicar per cada una d'aquestes. En tot cas, ha d'anomenar-se una representació o un apoderament de l'agrupació, amb poders suficients per a complir les obligacions que, com a beneficiària, corresponen a l'agrupació.  
  
4. Per a l'exercici de la seua activitat les entitats beneficiàries han de disposar de les autoritzacions i/o llicències administratives preceptives, trobar-se inscrits en els registres públics pertinents, i complir amb qualssevol altres requisits exigits per les disposicions aplicables.  
  
5. En especial, les entitats beneficiàries han de trobar-se al corrent en el compliment de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, del Reial decret legislatiu 1/2013, de 29 de novembre, pel qual s'aprova el text refós de la Llei General de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la Igualtat efectiva de dones i homes, i de la Llei 9/2003, de 2 d'abril, per a la Igualtat entre dones i homes, i a la resta de legislació aplicable.  
  
6. Les circumstàncies expressades en els apartats anteriors es poden acreditar mitjançant declaració responsable, sense perjudici que puguen ser objecte de requeriment d'acreditació fefaent.  
  
Article 5. Sol·licituds  
1. Les sol·licituds i la documentació annexa per a la concessió de les subvencions les han de formalitzar les entitats interessades d'acord amb els models i terminis establits en les respectives convocatòries i s'han d'adreçar a la Direcció General de l'IVACE.  
2. La tramitació del procediment és, amb caràcter general, telemàtica, si bé en atenció a les característiques de les potencials sol·licitants pot utilitzar-se el procediment presencial en aquells casos així prevists en la convocatòria respectiva. En tot cas, hi regeix el que disposa la Llei 39/2015, d'1 d'octubre, del procediment administratiu comú de les administracions públiques i la legislació complementària.  
  
La presentació telemàtica requereix la presentació de sol·licituds, escrits i comunicacions davant del Registre electrònic, que estiguen firmades electrònicament mitjançant una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, expedit per la Generalitat o per qualsevol altre prestador de serveis de certificació amb què la Generalitat haja firmat l'oportú conveni.  
  
3. La presentació de la sol·licitud porta implícita l'acceptació de les bases, inclòs el que disposa la convocatòria respectiva.  
4. Les respectives convocatòries poden restringir el nombre de projectes que puga presentar-se per sol·licitant per a cada actuació o programa convocat.  
5. Amb caràcter general, cal presentar la documentació que a continuació s'indica, si bé la convocatòria respectiva determina la documentació específica addicional que, si és el cas, s'ha de presentar:  
a) Imprés de sol·licitud: els models d'impresos normalitzats (sol·licituds i la resta de documentació) han d'estar disponibles en l'adreça d'internet de l'IVACE: http://www.ivace.es. Les sol·licituds s'han d'adequar als models normalitzats i s'han d'emplenar utilitzant els mitjans electrònics o telemàtics proporcionats per l'IVACE a través de l'adreça d'internet indicada anteriorment.  
L'imprés de sol·licitud ha de contenir la possibilitat d'autoritzar l'IVACE a consultar les dades d'identitat de l'entitat sol·licitant, la situació quant al compliment de les seues obligacions tributàries i amb la Seguretat Social i a comprovar o completar les dades necessàries per a la sol·licitud de l'ajuda consultant tant els arxius propis de l'IVACE com els d'altres Administracions, tot això sense perjudici que l'IVACE puga sol·licitar aclariment o esmena si la informació obtinguda presenta cap incidència. Així mateix, l'imprés de sol·licitud ha de contindre les declaracions responsables que acrediten que l'entitat beneficiària compleix els requisits de la convocatòria i de les bases reguladores, entre els quals, el del compliment d'obligacions en matèria d'igualtat.  
  
b) Memòria del projecte segons el model disponible en l'adreça d'internet de l'IVACE: http://www.ivace.es, o bé incorporat a la mateixa sol·licitud d'ajuda. La memòria serveix de referent per a aplicar els criteris de valoració, és per això que un emplenament defectuós o deficient, o amb una comprensió difícil, generarà una menysvaloració del projecte o fins i tot una denegació de la sol·licitud.  
c) Acreditació de trobar-se al corrent de les obligacions tributàries i davant la Seguretat Social en el cas que no haja autoritzat a l'IVACE l'obtenció per mitjans electrònics. N'hi ha prou amb l'acreditació d'aquest extrem mitjançant declaració responsable sense necessitat d'acreditació fefaent posterior en cas de les subvencions atorgades a organismes, entitats i fundacions del sector públic.  
d) Documentació acreditativa de la identitat de l'entitat sol·licitant en els termes definits en la convocatòria.  
e) Declaració responsable d'altres ajudes, subvencions, ingressos o recursos públics o privats obtinguts o sol·licitats.  
f) La sol·licitant de l'ajuda ha de presentar una declaració responsable referent a totes les altres ajudes de minimis rebudes d'aquesta o d'una altra administració (independentment dels costs subvencionables) durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013 de la Comissió de 18 de desembre de 2013 relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis o a altres reglaments de minimis, i també altres ajudes rebudes per les mateixes despeses subvencionables sotmeses a un reglament d'exempció o a una decisió adoptada per la Comissió.  
  
6. Quan la sol·licitud no complisca els requisits prevists en la legislació vigent en matèria de procediment administratiu comú, o no s'aporte, adjunta, de la documentació que d'acord amb aquestes bases o amb la convocatòria siga exigible, caldrà requerir la sol·licitant perquè -en el termini de 10 dies hàbils des de l'endemà de la recepció del requeriment, esmene la falta o aporte els documents preceptius, amb l'advertència que si no ho fa es considerarà que ha desistit de la seua sol·licitud, després de la resolució dictada en els termes que estableix la legislació administrativa.  
7. Els requeriments que es realitzen per mitjans electrònics es consideren practicats o rebutjats en els termes que s'assenyalen en la Llei 39/2015, i en la legislació complementària. En aquest sentit, si transcorren deu dies naturals sense que s'accedisca al contingut del requeriment, es considerarà que la notificació ha sigut rebutjada i es tindrà per realitzat el tràmit de la notificació.  
8. Així mateix, es pot requerir a la sol·licitant en qualsevol moment qualssevol altres dades, documents i informes complementaris que resulten necessaris per a la resolució de l'expedient.  
9. Es delega en les persones que exerceixen la direcció de l'àrea -o si és el cas, departament o servei- competent per a gestionar la convocatòria, la resolució de les incidències produïdes amb anterioritat a la concessió, en especial les referides a desistiments, canvi de beneficiari i/o canvis en el projecte.  
  
Article 6. Ordenació i instrucció  
L'òrgan competent per a la Instrucció del procediment és la Unitat IVACE Innovació, que ha de rebre les sol·licituds presentades, ha de verificar que aquestes compleixen els requisits per a poder ser tramitades i llavors emetrà una preavaluació; també pot assistir-se d'altres àrees o serveis de l'IVACE per comprovar els punts relatius a la identitat de la sol·licitant, i també del personal extern que per raó de la matèria objecte d'ajuda puga ser necessari. L'òrgan instructor és, igualment, el competent per al seguiment de les subvencions.  
  
Article 7. Comissió d'Avaluació  
1. Una comissió d'avaluació és la competent per a elevar a la Presidència de l'IVACE la proposta de concessió de subvencions a les sol·licituds presentades a cada programa o actuació convocats, prioritzades segons els criteris de concessió de cada programa o actuació.  
2. L'esmentada comissió està composta per la persona que ocupe la Direcció General de l'IVACE -que assumirà la Presidència de l'òrgan- i per 6 vocals integrants de les unitats d'IVACE Innovació i d'aquelles de l'IVACE amb competències en matèria de suport; exercirà la Secretaria una persona de l'Àrea amb competències en matèria de suport, sense vot. Tant les persones vocals com la titular de la Secretaria, les designarà la persona que ocupe la presidència de l'IVACE.  
En l'exercici de les seues competències la Comissió pot disposar de l'assistència tècnica que estime necessària.  
En tot cas es procurarà que en la composició de la comissió es respecte el principi de paritat de dones i homes, els quals han de disposar de la capacitació i competència adequades.  
Així mateix, la Comissió d'Avaluació ha d'elaborar una relació ordenada de les sol·licituds que es propose desestimar, indicant la causa; quan aquesta obeïsca a falta de crèdit per a poder-les atendre, sense necessitat de cap convocatòria nova, podrà acordar-se la concessió quan es produïsca un increment dels crèdits disponibles, seguint l'ordre de puntuació obtingut, i en els termes que estableix l??article 63 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol,  
4. En cas d'empat en la puntuació, tenen preferència per a l'atorgament les sol·licituds els/les titulars de les quals acrediten que, amb anterioritat a la publicació de la corresponent convocatòria, disposen d'un major percentatge de persones treballadores amb diversitat funcional en relació amb les seues respectives plantilles, o bé es comprometen a contractar un percentatge major de persones treballadores amb diversitat funcional durant l'àmbit del projecte objecte d'ajuda.  
Subsidiàriament, en cas d'empat, tenen preferència en l'adjudicació aquells/es sol·licitants que acrediten que, amb anterioritat a la publicació de la respectiva convocatòria, ocupen un percentatge més gran de persones treballadores que es troben entre els col·lectius de població especialment desfavorida, i també de persones amb dificultats d'accés al mercat laboral, com les detallades en el subapartat 2.c.1 de l'apartat huité de l'Acord de 27 de març de 2015, del Consell, pel qual s'estableixen directrius per a l'aplicació de les clàusules de caràcter social en la contractació de l'Administració de la Generalitat i el seu sector públic, i també en matèria de subvencions de l'Administració de la Generalitat, sempre que aquests contractes tinguen caràcter indefinit.  
  
Si persisteix l'empat, es tindrà en compte, als efectes de resoldre'l, la puntuació obtinguda criteri a criteri seguint un ordre decreixent segons ítems de major ponderació.  
5. A la Comissió d'Avaluació, li s'han d'aplicar les normes previstes en la legislació administrativa per als òrgans col·legiats.  
  
Article 8. Resolució de la convocatòria  
1. La Presidència de l'IVACE és l'òrgan competent per a dictar les resolucions d'aprovació o denegació de les subvencions convocades.  
  
2. El termini màxim per a resoldre i notificar la resolució és de sis mesos a comptar des de la publicació de l'extracte de convocatòria en el Diari Oficial de la Generalitat Valenciana. Després d'haver transcorregut el termini sense que s'haja notificat cap resolució expressa, les sol·licitants han de considerar que s'han desestimat les seues sol·licituds per silenci administratiu, tot això sense perjudici de l'obligació expressa de emetre una resolució, cosa que incumbeix a l'Administració.  
3. La resolució motivada del procediment s'ha de notificar a les interessades amb expressió de la convocatòria, del programa i crèdit pressupostari a què s'imputen, l'entitat beneficiària, la quantitat concedida -fent referència al caràcter de minimis i a la seua regulació pel Reglament (UE) núm. 1407/2013- i l'objectiu o la finalitat de l'ajuda; les subvencions concedides es publicaran així mateix en la pàgina web de l'IVACE i en la Base de Dades Nacionals de Subvencions (BDNS) en compliment del que estableix la Llei 38/2003, de 17 de novembre, general de subvencions,  
4. La resolució de concessió i/o denegació posa fi a la via administrativa. Es delega en la Direcció General de l'IVACE la resolució dels recursos de reposició.  
  
Article 9. Obligacions de les entitats beneficiàries  
1. Són obligacions de les entitats beneficiàries:  
a) Realitzar l'activitat o projecte que fonamente la concessió de l'ajuda en la forma, les condicions i el termini establit, i acreditar-ne materialment i econòmicament la realització abans del venciment del termini indicat en les convocatòries respectives -que en tot cas no ha de ser inferior a un mes des de la notificació de la resolució de concessió- i en la forma que en aquestes es determine, sense perjudici del compliment de les obligacions establides en l'article 14 d'aquesta Ordre.  
b) Les entitats beneficiàries que reben subvencions o ajudes, pel període d'un any, per imports superiors a 100.000 euros ?o quan almenys el 40 % del total dels seus ingressos anuals tinguen caràcter d'ajuda o subvenció pública i arriben com a mínim la quantitat de 5.000 euros- o a 10.000 euros, han de complir les exigències establides respectivament en l'article 3, apartats 1.b) I 2 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana per a aquests supòsits.  
c) Quan l'ajuda finance l'adquisició, la construcció, rehabilitació o millora de béns inventariables, aquests han d'estar ubicats a la Comunitat Valenciana, i els beneficiaris han de destinar-los al fi concret per al qual es va concedir l'ajuda durant almenys cinc anys si es tracta d'un bé inscriptible en un registre públic, i durant un mínim de dos anys per a la resta de béns llevat que la convocatòria establisca un termini major. No obstant això, en el cas que l'ajuda estiga cofinançada per Fons Estructurals de la Unió Europea, han de respectar-se els terminis que la normativa comunitària exigisca.  
d) Conservar els documents justificatius de les despeses corresponents al projecte subvencionat.  
e) Actualitzar qualsevol documentació presentada que haja patit alguna modificació.  
f) Respondre de la veracitat dels documents aportats i en general de la informació facilitada.  
g) Comunicar a l'IVACE les ajudes, subvencions, ingressos o recursos públics o privats que hagen obtingut o sol·licitat per als mateixos costs subvencionables.  
2. Han de regir en tot cas les obligacions previstes en l'article 14 i en l'article 30 de la Llei 38/2003, de 17 de novembre, general de subvencions.  
  
Article 10. Modificació de la subvenció i reintegrament de les subvencions concedides  
1. L'entitat beneficiària ha de realitzar el projecte objecte d'ajuda en la forma descrita en la sol·licitud i en la memòria corresponent, de manera que es complisca la finalitat de l'ajuda, respectant sempre els costs indicats en la notificació de concessió i pels imports que s'hi especifiquen. En cap cas es poden admetre modificacions que estiguen en contradicció amb els requisits exigits per a l'aprovació del projecte.  
  
Quan les convocatòries establisquen determinats imports o percentatges màxims o mínims en les despeses del projecte que poden actuar com a requisit per a l'aprovació, o com a limitadors de l'import de l'ajuda concedida, la justificació del projecte haurà de tindre en compte els mencionats límits per no donar lloc a la minoració o revocació de l'ajuda. Si en el moment de la justificació hi ha diferències o no es compleixen els límits establits, l'IVACE podrà admetre-les sempre que valore que obeeixen a modificacions sobrevingudes i no imputables a la beneficiària, sense que en cap cas suposen un major import de l'ajuda rebuda ni una modificació dels aspectes essencials de la naturalesa o objectius de la subvenció concedida.  
2. Qualsevol alteració de les condicions tingudes en compte per a la concessió i, en general, l'incompliment de les obligacions per part de la beneficiària, pot donar lloc a la minoració de les subvencions concedides o al desistiment sense efectes, amb exigència, si és el cas, del reintegrament de les quantitats percebudes indegudament i de l'interés de demora des del moment del pagament de la subvenció fins que s'acorde la procedència del reintegrament d'aquesta.  
3. Es delega en les persones titulars de les direccions d'àrea ?o si és el cas, departament o servei- de l'IVACE competents per a la gestió de les subvencions, la resolució de les incidències que es produïsquen després de la concessió, sense que en cap cas puguen suposar una modificació de la baremació efectuada per a l'adjudicació, en concret les referides a renúncies, canvi de beneficiària, possibles pròrrogues per a l'execució i/o justificació d'aquell i les modificacions en el projecte aprovat, i encara possibles compensacions entre costs en la forma permesa en les convocatòries respectives; la resolució relativa a les possibles minoracions o de desistiment sense efectes de les subvencions concedides es delega en la Direcció General de l'IVACE.  
  
Article 11. Acumulació de subvencions  
1. Els costs associats als projectes subvencionats pels programes inclosos en la present ordre poden rebre simultàniament ajudes en el marc de la convocatòria respectiva i d'altres procedents d'aquesta o d'una altra Administració o ens públic.  
2. Les subvencions, subjectes al règim de minimis, poden acumular-se amb altres ajudes subjectes al mateix règim, sempre que es respecten els següents límits màxims:  
- Si l'acumulació té lloc amb ajudes de minimis subjectes al Reglament (UE) núm. 360/2012 de la Comissió de 25 d'abril de 2012 relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interés econòmic general (DO L 114 de 26.4.2012), es respecta el límit màxim establit en aquest.  
- Si l'acumulació té lloc amb ajudes de minimis subjectes a altres reglaments de minimis, es respecta el límit màxim establit en article 3, apartat 2 del Reglament (UE) núm. 1407/2013 i el de l'apartat «Intensitat de l'ajuda» dels programes subjectes a aquest reglament.  
- No s'han d'acumular amb cap ajuda estatal en relació amb els mateixos costs subvencionables, si l'acumulació excedira la intensitat de l'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió, tots adoptats per la Comissió.  
3. En cap cas l'ajuda podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats supere el cost de l'activitat subvencionada.  
  
Article 12. Entitats col·laboradores  
1. L'IVACE pot disposar d'entitats col·laboradores que l'auxilien en les tasques d'avaluació, verificació administrativa o in situ, o pagament, en els termes establits en els articles 12 i següents de la Llei 38/2003, de 17 de novembre, general de subvencions i en el Reglament de la Llei 38/2003, aprovat per Reial decret 887/2006, de 21 de juliol.  
2. Les entitats col·laboradores han de complir els requisits exigits en la Llei 38/2003, de 17 de novembre, i han d'acreditar prèviament que tenen la solvència necessària per a poder exercir les tasques d'una manera eficaç, concretament de disposar d'experiència en les matèries objecte de col·laboració i de recursos personals i materials per a poder assumir-les.  
  
Article 13. Subcontractació  
L'activitat objecte de subvenció no podrà ser subcontractada amb tercers.  
  
Article 14. Justificació de les subvencions  
1. La justificació de les subvencions s'ha de realitzar en el marc del que estableix la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i, si és el cas, segons el que estableix la normativa aplicable dels fons comunitaris de la Unió Europea si els projectes estan cofinançats pels fons esmentats.  
2. La justificació de l'ajuda s'ha de realitzar mitjançant l'aportació de justificants de despesa i pagament i en la forma definida en la convocatòria.  
3. El termini per a la presentació de la documentació de justificació finalitza en la data que es determine en la convocatòria respectiva o en la resolució de concessió, que en tot cas no ha de ser inferior a un mes des de la notificació de la resolució de concessió.  
4. Els pagaments només s'han d'admetre si estan fets a través d'una entitat financera amb les especificitats determinades en cada convocatòria, i la justificació s'ha de realitzar mitjançant la presentació d'una còpia de l'extracte bancari que acredite l'eixida efectiva dels fons juntament amb una còpia de la transferència o del xec nominatiu. Queden exclosos els pagaments realitzats en efectiu o per caixa. En el cas que l'ordre de transferència i/o l'apunt de l'extracte bancari siguen globals i per tant estiguen referits a diversos justificants de despesa, relacionats o no amb el projecte, serà necessari adjuntar-hi una relació d'aquests, detallada com cal, en què apareguen el destinatari o la destinatària, la identificació del justificant de la despesa (el número de la factura o el concepte d'aquesta) i l'import pagat.  
5. La justificació ha d'aportar-se amb d'un informe adjunt d'auditoria o d'empresa inscrita en el ROAC (Registre Oficial d'Auditors de Comptes) d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), i també amb una relació de comprovació del compliment dels requisits de la subvenció, firmada per l'auditoria i visada per la representació legal de l'entitat beneficiària. No obstant això, les convocatòries respectives poden fer excepció de la presentació de l'informe d'auditoria a què fa referència aquest apartat en atenció al volum de la inversió dels projectes subvencionats o de l'import de la subvenció concedida.  
  
Article 15. Pagament de les subvencions. Bestretes  
1. L'IVACE ha de pagar de l'ajuda una vegada s'haja executat el projecte a què estava destinada, i sempre que haja verificat el compliment de les obligacions exigibles a l'entitat beneficiària.  
2. Pot anticipar-se el pagament de l'ajuda pel màxim previst per a les subvencions de capital i amb les condicions que estableix la Llei 1/2015, de 6 de febrer, de la Generalitat o, si és el cas, en les lleis de pressupostos de la Generalitat per a cada exercici a què s'aplica la convocatòria. En cas de bestreta cal la constitució prèvia de garantia -en forma d'aval bancari o en metàl·lic- per un 100 % de la quantitat anticipada, i també el seu depòsit en la tresoreria de les direccions territorials de la Conselleria competent en matèria d'Hisenda.  
  
Article 16. Control i verificació  
1. Tant l'entitat beneficiària com els tercers relacionats amb l'objecte de l'ajuda, han de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat i de la Generalitat, o de la Unió Europea i els seus representants autoritzats, i caldrà que es facilite en tot moment tota la informació que se sol·licite en l'exercici de les esmentades actuacions, i en especial posant a disposició d'aquests òrgans la totalitat de documents necessaris per a una pista d'auditoria adequada.  
2. La comprovació administrativa de la justificació documental de la subvenció es realitza mitjançant la revisió de la documentació preceptiva per al pagament determinada així en aquestes bases i en la convocatòria. La comprovació material de la realització efectiva del projecte s'ha de portar a cap en els termes establits en el pla de control que s'ha d'elaborar a aquest efecte per part de la Direcció General de l'IVACE en els termes establits en l'article 169.3 de la Llei 1/2015. El control pot consistir no sols en la verificació del compliment dels requisits i de les obligacions específiques establides en les bases reguladores i en la convocatòria, sinó també en visites a la seu de les entitats beneficiàries als efectes de verificar l'execució material dels projectes i fins i tot a l'examen dels registres comptables, comptes o estats financers, i la documentació que els dóna suport.  
  
  
  
  
Títol II  
Subvencions per a projectes de dinamització territorial per a una nova indústria sostenible a la Comunitat Valenciana. (DINAMITZA-CV)  
  
Article 17. Objectiu  
Les subvencions tenen com a objectiu promoure i facilitar el desenvolupament de les mesures empresarials en matèria d'R+D+I previstes en l'Estratègia d'Especialització Intel·ligent per a la Investigació i Innovació de la Comunitat València (RIS3-CV), amb la consegüent dinamització del teixit empresarial de la Comunitat Valenciana.  
  
Article 18. Requisits dels projectes objecte d'ajuda i tipologia d'actuacions  
1. Per projecte s'entén qualsevol iniciativa de despesa o inversió, sobre una operació o actiu concret, que haja de realitzar-se en un termini determinat i que, de forma individual o combinada, tinga un sentit empresarial, sense perjudici que la iniciativa puga integrar-se, en el contingut o en el temps, en un pla major.  
2. El programa ha de donar suport a projectes relacionats amb alguna de les següents mesures relatives a la R+D+I empresarial de l'Estratègia d'Especialització Intel·ligent de la Comunitat Valenciana (RIS3 CV):  
a) Suport al desenvolupament d'actuacions empresarials d'R+D+I en l'àmbit de la qualitat de vida.  
b) Suport al desenvolupament d'actuacions empresarials d'R+D+I per al desenvolupament de productes i entorns personalitzats.  
c) Suport al desenvolupament d'actuacions empresarials d'R+D+I que faciliten processos de fabricació avançats i nous sistemes industrials.  
d) Suport al desenvolupament d'actuacions empresarials d'R+D+I relacionades amb la Sostenibilitat.  
e) Suport per a la creació i creixement de noves empreses de base tecnològica.  
f) Suport a accions complementàries de foment de l'R+D+I.  
3. Les respectives convocatòries han de delimitar a quina de les mesures de la RIS3 CV d'entre les previstes en l'apartat anterior han d'estar vinculats els projectes a presentar,  
4. Els projectes, això a banda, han de poder enquadrar-se en alguna de les següents actuacions objecte de suport la concreció de les quals es determinarà en les respectives convocatòries:  
a) Organització de jornades i seminaris destinats a facilitar que les empreses participants puguen escometre les mesures del RIS3-CV previstes.  
b) Participació en fires, congressos i plataformes de caràcter tecnològic i científic l'objectiu de les quals siga difondre els resultats entre el teixit empresarial o actuar com a representació d'un col·lectiu empresarial.  
c) Posada en marxa i dinamització de plataformes web col·laboratives per a la difusió de les mesures establides i la participació d'empreses i d'agents de l'oferta científica i tecnològica i de l'ecosistema d'innovació i emprenedoria.  
d) Preparació de projectes per a la presentació en convocatòries de programes nacionals i de la UE que complementen o potencien les mesures establides.  
e) Preparació i desenvolupament de projectes en l'àmbit de les mesures del RIS3-CV previstes, amb efecte demostrador i tractor, que impulsen noves activitats innovadores dins de les empreses i que siguen d'interés per a un col·lectiu ampli d'empreses, a fi de possibilitar la promoció de la cooperació empresarial i dels agents de l'oferta científica i tecnològica.  
  
Article 19. Despeses subvencionables  
1. Les subvencions establides han de contribuir a finançar les despeses que estiguen directament relacionades amb el desenvolupament dels projectes per als quals s'hagen concedit.  
2. Les tipologies de costs que es poden considerar com subvencionables són les que són necessàries per al desenvolupament dels projectes i figuren a continuació, si bé les convocatòries respectives han de concretar les específiques d'entre aquestes possibilitats:  
a) Personal propi.  
b) Col·laboracions externes.  
c) Adquisició d'actius immaterials, incloent-hi despeses per adquisició o ús de programari.  
d) Adquisició d'actius materials.  
3. En cap cas es poden considerar despeses subvencionables els imposts indirectes quan siguen susceptibles de recuperació o de compensació.  
  
Article 20. Quantia de les subvencions  
1. La subvenció consisteix en un percentatge que pot arribar al 100 % dels costs subvencionables del projecte, però ha de ser la convocatòria respectiva la que delimite el màxim concret en funció del pressupost disponible per a cada anualitat.  
2. L'ajuda està subjecta al règim de minimis, cosa que suposa que l'ajuda total de minimis concedida a una única empresa no ha de ser superior a 200.000 euros durant qualsevol període de tres exercicis fiscals. Als efectes de la present convocatòria, es considera empresa única la definida en l'apartat 2 de l'article 2 del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, cal ajustar-se als límits i a les condicions de l'article 3, apartats 2 i 3 d'aquesta disposició.  
  
Article 21. Criteris d'avaluació de sol·licituds  
1. Un projecte només pot ser objecte de suport quan la puntuació obtinguda en l'avaluació supere els límits que puguen establir-se en les convocatòries respectives.  
2. Són criteris d'atorgament de la subvenció, sobre un total de 100 punts:  
a) Qualitat del projecte. Puntuació màxima del grup: 35 punts. Són factors a considerar el grau de definició i claredat del projecte, la metodologia i l'adequació del pressupost, i la inclusió de les accions previstes en el pla estratègic de l'entitat sol·licitant.  
b) Viabilitat tècnica i econòmica del projecte. Puntuació màxima del grup: 20 punts. Són factors a considerar la capacitat i l'experiència de l'equip de treball, la coherència del pla de treball i la capacitat financera per a escometre el projecte.  
c) Resultats/impacte esperable del projecte. Puntuació màxima del grup: 35 punts. Són factors a considerar l'adequació de les accions plantejades per a una efectiva dinamització sectorial, territorial, econòmica, social, o en l'àmbit tecnològic d'influència.  
d) Aspectes socials del projecte. Puntuació màxima del grup: 10 punts. Són factors a considerar les mesures relatives a perspectiva de gènere, les mesures en matèria mediambiental, i les mesures a favor de persones amb diversitat funcional o de col·lectius desfavorits.  
  
DISPOSICIÓ ADDICIONAL  
  
Única. No-incidència econòmica  
La present ordre no té incidència pressupostària, sense perjudici de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
DISPOSICIONS FINALS  
  
Primera. Desplegament i execució  
La persona titular de la Direcció General de l'IVACE pot dictar totes les instruccions de caràcter intern i organitzatiu que siguen necessàries per a l'aplicació d'aquesta ordre i de les convocatòries corresponents.  
  
Segona. Entrada en vigor  
La present ordre entra en vigor l'endemà de la seua publicació en el Diari Oficial de la Generalitat Valenciana.  
  
València, 31 de maig de 2017  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ


Còpia Permalink ELI